แรงซื้อกลุ่ม “แบงก์-ปิโตรฯ” หนุน SET ปิดบวก 5 จุดสวนภูมิภาค รับสัญญาณศก.ฟื้น
แรงซื้อกลุ่ม “แบงก์-ปิโตรฯ” หนุน SET ปิดบวก 5 จุดสวนภูมิภาค รับสัญญาณศก.ฟื้น
19 พ.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,369.42 จุด เพิ่มขึ้น 4.83 จุด (+0.35%) มูลค่าการซื้อขาย 82,325.27 ล้านบาท
10 หุ้นดันดัชนีวันนี้

ด้านนายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) กล่าวว่า ตลาดหุ้นไทยวันนี้ปรับตัวขึ้นมาสวนทางตลาดหุ้นภูมิภาคเอเชียเคลื่อนไหวในแดนลบเป็นส่วนใหญ่ เช่นเดียวกับตลาดยุโรปที่เทรดบ่ายนี้ก็ติดลบเช่นเดียวกับดาวโจนส์ฟิวเจอร์สปรับตัวลงตามตลาดสหรัฐฯ จากความกังวลการแพร่ระบาดไวรัสโควิด-19 ที่มีจำนวนผู้ติดเชื้อเพิ่มขึ้น
ทั้งนี้ ตลาดบ้านเราได้แรงหนุนหลักจากปัจจัยในประเทศ สัญญาณเศรษฐกิจไทยที่เป็นบวก ทั้ง GDP งวดไตรมาส 3/63 ที่ดีกว่าคาด และ S&amp;P Global Ratings (S&amp;P) ประมาณการ GDP ของไทยปีหน้าดี รวมถึงคงอันดับความน่าเชื่อถือของไทยที่ BBB+ อีกทั้งกำไรของบริษัทจดทะเบียนงวดไตรมาส 3/63 โต 24% จากไตรมาส 2/63 แสดงถึงสัญญาณการฟื้นตัว
ดังนั้น วันนี้หุ้นในกลุ่มแบงก์อิงการเติบโตเศรษฐกิจจึงขึ้นมานำตลาดฯ เช่นเดียวกับกลุ่มปิโตรเคมีและกลุ่มโรงกลั่นที่ขึ้นมาตอบรับสเปรดฯและค่าการกลั่นดีขึ้นด้วย อย่างไรก็ดี นักลงทุนยังสลับกลุ่มหุ้นเล่นมาตลอด แสดงให้เห็นว่ายังไม่มั่นใจ และยังเผชิญแรงขายทำกำไรระหว่างทางด้วย ทำให้ปรับตัวขึ้นไม่ได้มากนัก สำหรับการชุมนุมทางการเมืองก็ถือว่าจบด้วยดี และจะกลับมาชุมนุมกันอีกในวันที่ 25 พ.ย.นี้ เว้นช่องว่างให้ตลาดหายใจได้บ้าง
แนวโน้มการลงทุนในวันพรุ่งนี้ (20 พ.ย.) นายมงคล กล่าวว่า ตลาดฯคงจะแกว่งไซด์เวย์ในกรอบแคบ โดยยังต้องติดตามสถานการณ์การแพร่ระบาดไวรัสโควิด-19 และความคืบหน้าของวัคซีนด้วย รวมถึงธนาคารแห่งประเทศไทย (ธปท.) จะแถลงถึงการดูแลเงินบาทด้วย
พร้อมให้แนวรับ 1,360 จุด ส่วนแนวต้าน 1,380 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่        
KBANK  มูลค่าการซื้อขาย 6,119.01 ล้านบาท ปิดที่ 97.50 บาท เพิ่มขึ้น 3.00 บาท
ADVANC มูลค่าการซื้อขาย 3,652.97 ล้านบาท ปิดที่ 176.50 บาท เพิ่มขึ้น 1.00 บาท
PTTGC มูลค่าการซื้อขาย 2,712.64 ล้านบาท ปิดที่ 53.75 บาท เพิ่มขึ้น 2.00 บาท
IVL มูลค่าการซื้อขาย 2,209.00 ล้านบาท ปิดที่ 30.25 บาท เพิ่มขึ้น 1.75 บาท
AOT มูลค่าการซื้อขาย 1,999.53 ล้านบาท ปิดที่ 67.00 บาท เพิ่มขึ้น 0.25 บาท